**NOTĂ DE FUNDAMENTARE**

|  |  |  |  |  |  |  |  |
| --- | --- | --- | --- | --- | --- | --- | --- |
| **Secțiunea 1: Titlul prezentului act normativ**  **Hotărâre a Guvernului pentru modificarea și completarea Hotărârii Guvernului nr. 89/2020**  **privind organizarea și funcționarea Autorității pentru Digitalizarea României** | | | | | | | |
| **Secțiunea a 2-a: Motivul emiterii actului normativ** | | | | | | | |
| 1. Descrierea situației actuale | Prin efectul dispozițiilor art. 4 alin. (2) coroborate cu dispozițiile art.7 din Ordonanța de urgență a Guvernului nr. 212/2020 privind stabilirea unor măsuri la nivelul administrației publice centrale și pentru modificarea și completarea unor acte normative, se înființează Ministerul Cercetării, Inovării și Digitalizării, iar Autoritatea pentru Digitalizarea României (ADR), structură cu personalitate juridică în cadrul aparatului de lucru al Guvernului, trece din coordonarea prim-ministrului în subordinea Ministerului Cercetării, Inovării și Digitalizării.  Totodată nevoia de transformare digitală la nivelul administrației publice din România, care să ofere servicii digitale de calitate cetățenilor, a devenit una certă, cu precădere în ceea ce privește necesitatea adoptării de noi tehnologii în sectorul public și adaptarea continuă la cerințele cetățenilor.  În contextul în care Autorității pentru Digitalizarea României i-au fost atribuite noi funcții și responsabilități atât în aplicarea cadrului legal național și european, în domeniul său de competență și având în vedere schimbările intervenite la nivelul structurii guvernamentale, se impune actualizarea cadrului normativ în baza căruia ADR operează, astfel încât desfășurarea activității și ducerea la îndeplinire a atribuțiilor autorității să se desfășoare în condiții optime.  De asemenea, se impune înlocuirea stinagmei ”*srtuctură*” cu ”*organ de specialitate al administrației publice centrale”* astfel cum a indicat Curtea de Conturi în cuprinsul avizului conform dat la apariția Ordonanței de urgență a Guvernului nr. 212/2020 privind stabilirea unor măsuri la nivelul administrației publice centrale și pentru modificarea și completarea unor acte normative, la înființarea MCID, având în vedere funcțiile și atribuțiile ADR. | | | | | | |
| 2. Schimbări preconizate | Având în vedere calitatea Autorității pentru Digitalizarea României de instituție publică responsabilă cu realizarea strategiilor şi politicilor publice în domeniul transformării digitale şi societăţii informaţionale şi de a coordona implementarea acestora, precum și rolul de a asigura monitorizarea și controlul asupra respectării reglementărilor interne și internaționale în domeniul transformării digitale şi societăţii informaţionale, măsurile care se propun, prin prezentul proiect de act normativ, vin în sprijinul transformării autorității într-o instituţie puternică şi flexibilă, capabilă să gestioneze sarcinile stabilite prin legislaţia naţională şi comunitară în vigoare, îmbunătăţirea calităţii prestaţiei profesionale a personalului în scopul de a spori eficacitatea şi eficienţa serviciilor oferite, asigurarea instituției cu personal competent, capabil să-şi îndeplinească atribuţiile de serviciu şi să facă faţă provocărilor/modificărilor în domeniu.  ADR exercită, în domeniul său de competenţă, următoarele funcţii:  a) de strategie, prin care planifică strategic şi asigură elaborarea şi implementarea politicilor în domeniul transformării digitale şi societăţii informaţionale;  b) de reglementare, prin care reglementează participarea la elaborarea cadrului normativ şi instituţional în domeniul transformării digitale şi societăţii informaţionale, inclusiv cu privire la interoperabilitatea sistemelor informatice ale instituţiilor publice;  c) de avizare;  d) de reprezentare, prin care asigură, în numele Ministerului Cercetării, Inovării și Digitalizării, în conformitate cu mandatul acordat de ministrul Cercetării, Inovării și Digitalizării, reprezentarea în organismele şi organizaţiile naţionale, regionale, europene şi internaţionale, ca organ de specialitate al administrației publice centrale, pentru domeniul său de activitate, în conformitate cu cadrul normativ în vigoare;  e) de autoritate de stat, prin care se asigură urmărirea şi controlul respectării reglementărilor în domeniul său de competenţă;  f) de administrare şi gestiune;  g) de promovare, coordonare, monitorizare, control şi evaluare a realizării politicilor în domeniul său de competenţă, precum şi a cadrului naţional de interoperabilitate;  h) de comunicare, prin care se asigură comunicarea atât cu celelalte structuri ale sectorului public, cât şi cu sectorul privat şi societatea civilă;  i) de implementare şi gestionare a proiectelor finanţate din fonduri europene, precum şi a programelor şi proiectelor finanţate din fonduri naţionale şi alte surse legal constituite;  k) de agenție de implementare a investițiilor și îndeplinește atribuțiile aferente acesteia, pentru componentele de investiții din Planul național de redresare și reziliență (PNRR):   * Componenta 7 – Transformare digitală; * Componenta 9 – Suport pentru sectorul privat și CDI.   l) de coordonare, gestionare și implementarea proiectelor finanțate prin programul Connecting Europe Facility Digital/Telecom (CEF Digital);  m) de monitorizare, control și evaluare a realizării politicilor în domeniul interoperabilității.  În îndeplinirea obiectivelor sale, are următoarele atribuţii principale şi responsabilităţi:  **a) Strategie şi planificare**  1. elaborează strategia naţională în domeniul transformării digitale şi coordonează implementarea acesteia, asigurând inclusiv monitorizarea acţiunilor întreprinse şi evaluarea rezultatelor obţinute, în scopul asigurării eficienţei şi eficacităţii efortului naţional de îmbunătăţire a rezultatelor măsurate prin indicele economiei şi societăţii digitale al Comisiei Europene - DESI şi de avansare a României în clasamentul european aferent;  2. elaborează şi coordonează implementarea strategiei naţionale pentru automatizare, robotizare şi inteligenţă artificială, inclusiv prin includerea şi coordonarea cu centrele de inovare digitală aliniate la obiectivele Programului Europa Digitală 2021-2027 al Comisiei Europene.  3. elaborează, în colaborare cu instituțiile cu atribuții în domeniu, planul național pentru dezvoltarea competențelor digitale ale cetăţenilor României şi asigură implementarea acestuia, în colaborare cu alte autorităţi competente, cu sectorul privat şi cu societatea civilă, în condiţiile legii;  4. elaborează planul naţional pentru dezvoltarea competenţelor digitale în cadrul administraţiei publice şi asigură implementarea acestuia, în colaborare cu alte autorităţi competente, în condiţiile legii;  5. asistă şi coordonează autorităţile publice în elaborarea şi implementarea strategiilor naţionale sectoriale pentru transformarea digitală a României, în linie cu strategia prevăzută la pct. 1, cu excepţia strategiilor naţionale sectoriale care privesc:  (i) reţele şi sistemele informatice destinate misiunilor diplomatice şi oficiilor consulare ale României în străinătate;  (ii) reţele şi sistemele informatice din domeniul apărării, ordinii publice şi securităţii naţionale;  (iii) reţele şi sistemele informatice specifice managementului situaţiilor de urgenţă;  6. coordonează politicile publice aferente derulării programelor în domeniul transformării digitale, al societăţii informaţionale şi al interoperabilităţii sistemelor informatice ale instituţiilor publice;  7. elaborează politici privind înfiinţarea şi dezvoltarea de centre de inovare şi incubatoare de afaceri, centre de transfer tehnologic, precum și finanțarea centrelor de inovare digitală (Digital Innovation Hubs - DIH) şi alte asemenea entități, în domeniul său de competenţă;  8. elaborează politica în vederea asigurării administrării, gestionării şi utilizării eficiente a numelor de domenii şi adreselor de internet în România.  **b) Raportare**  1. realizează, publică şi actualizează anual, în colaborare cu Secretariatul General al Guvernului, Catalogul serviciilor publice, instrument pentru monitorizarea progresului transformării digitale a administraţiei publice şi pentru informarea deciziilor strategice ale Guvernului României în materie de transformare digitală;  2. întocmeşte raportul periodic pentru transformarea digitală a României, denumit în continuare raportul digitalizării, în următoarele condiţii:  (i) raportul digitalizării se întocmeşte anual;  (v) raportul digitalizării se publică pe site-ul web al ADR, într-o secţiune dedicată.  **c) Promovare**  1. promovează adoptarea tehnologiilor avansate, din spectrul robotizării, inteligenţei artificiale, big data, internetului lucrurilor, în procesul de transformare digitală a României;  2. promovează şi sprijină în mod activ creşterea interoperabilităţii între sistemele informatice utilizate la nivelul administraţiei publice, standardizarea, reducerea costurilor şi accelerarea transformării digitale a administraţiei publice;  3. promovează dezvoltarea comunităţilor inteligente (smart city) în România;  4. promovează sistemul educaţional bazat pe instrumente digitale, în colaborare cu instituţiile abilitate potrivit legii.  **d) Reprezentare**  1. coordonează aplicarea acordurilor internaţionale la care România este parte în domeniul tehnologiei informaţiei şi societăţii informaţionale;  2. participă la întâlniri şi evenimente organizate, la nivel intern şi internaţional, şi reprezintă România, în conformitate cu mandatul acordat de ministrul Cercetării, Inovării și Digitalizării, în organisme internaţionale de cooperare, în domeniul său de competenţă, în condiţiile legii;  3. colaborează, în conformitate cu mandatul acordat de ministrul Cercetării, Inovării și Digitalizării, cu instituţii şi organizaţii din alte state şi cu instituţii şi organizaţii regionale sau internaţionale, în domeniul său de competenţă şi încheie documente de cooperare internaţională care nu sunt guvernate de dreptul internaţional cu autorităţi având competenţe echivalente;  4. susţine participarea României la târguri, expoziţii şi alte asemenea manifestări internaţionale din domeniul său de competenţă;  5. organizează târguri, expoziții, conferințe, simpozioane și alte asemenea manifestări, în vederea promovării obiectivelor din domeniul său de competență, finanțate din bugetul instituției.  **e) Afaceri europene**  1. pe bază de mandat, acordat de ministrul Cercetării, Inovării și Digitalizării, asigură participarea, elaborează şi fundamentează poziţiile României în procesul de negociere şi adoptare a iniţiativelor la nivel european, în domeniul său de competenţă, potrivit cadrului normativ privind organizarea şi funcţionarea Sistemului naţional de gestionare a afacerilor europene în vederea participării României la procesul decizional al instituţiilor Uniunii Europene, cu modificările şi completările ulterioare;  2. asigură îndeplinirea, în domeniul de competenţă, a obligaţiilor decurgând din calitatea României de stat membru al Uniunii Europene, inclusiv în ceea ce priveşte transpunerea şi/sau crearea cadrului juridic de aplicare directă a actelor juridice obligatorii ale Uniunii, implementarea şi monitorizarea aplicării acestora;  3. elaborează cadrul normativ-metodologic, funcţional, operaţional şi financiar necesar implementării politicilor, inclusiv prin transpunerea normelor europene în domeniul societăţii informaţionale, tehnologiei informaţiei, al interoperabilităţii sistemelor informatice şi al transformării digitale, în procesul de armonizare a legislaţiei naţionale cu cea a Uniunii Europene;  4. contribuie la negocierea şi definirea programelor de finanţare, inclusiv programele operaţionale cu impact asupra domeniului transformării digitale şi societăţii informaţionale.  **f) Reglementare, supraveghere şi control**  1. elaborează proiecte de acte normative în domeniul său de competenţă, prin Ministerul Cercetării, Inovării și Digitalizării;  2. supraveghează şi controlează respectarea obligaţiilor prevăzute de actele normative din domeniul său de competenţă;  3. stabileşte standardele şi reglementările tehnice în domeniul guvernării electronice, societăţii informaţionale şi interoperabilităţii, prin decizie a preşedintelui ADR, care devin obligatorii la nivelul întregii administraţii publice odată cu publicarea acestora în Monitorul Oficial al României, Partea I;  4. emite, avizează şi aprobă, după caz, ghiduri, individual sau împreună cu alte entităţi relevante, în domeniul său de competenţă;  5. avizează proiectele de acte normative care conţin prevederi cu incidenţă asupra domeniului său de competenţă;  6. este cooptată de autorităţile competente în procesul de elaborare a actelor normative cu incidenţă asupra sistemelor informatice pe care le administrează şi prin intermediul cărora furnizează servicii electronice;  6^1. aprobă prin decizie a președintelui ADR serviciile societăţii informaţionale;  7. avizează, acreditează sau autorizează, după caz, serviciile societăţii informaţionale, inclusiv centrele de date, platformele online de transport alternativ, platformele de schimb de monede virtuale, în conformitate cu legislaţia în vigoare;  8. supraveghează şi controlează respectarea prevederilor legale din domeniul comerţului electronic, în calitate de autoritate de reglementare şi supraveghere, în conformitate cu prevederile Legii nr. 365/2002 privind comerţul electronic, republicată, cu modificările ulterioare;  9. supraveghează şi controlează respectarea prevederilor legale referitoare la înregistrarea operaţiunilor comerciale prin mijloace electronice;  10. exercită atribuţiile autorităţii de reglementare şi supraveghere în domeniul semnăturii electronice, prevăzute de Legea nr. 455/2001 privind semnătura electronică, republicată;  11. exercită atribuţiile de organism de supraveghere pentru prestatorii de servicii de încredere calificaţi stabiliţi pe teritoriul României, precum şi luarea măsurilor, după caz, în legătură cu prestatorii de servicii de încredere necalificaţi stabiliţi pe teritoriul României, în conformitate cu Regulamentul (UE) nr. 910/2014 al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei 1999/93/CE;  12. instituie, menţine şi publică liste care includ informaţii referitoare la prestatorii de servicii de încredere calificaţi pentru care este responsabilă, împreună cu informaţii referitoare la serviciile de încredere calificate prestate de aceştia, în conformitate cu Regulamentul (UE) nr. 910/2014;  13. exercită atribuţiile autorităţii de reglementare şi supraveghere în domeniul mărcii temporale, prevăzute de Legea nr. 451/2004 privind marca temporală;  14. exercită atribuţiile autorităţii de reglementare şi supraveghere în domeniul activităţii electronice notariale prevăzute de Legea nr. 589/2004 privind regimul juridic al activităţii electronice notariale;  15. exercită atribuţiile autorităţii de reglementare şi supraveghere în domeniul arhivării documentelor în formă electronică prevăzute de Legea nr. 135/2007 privind arhivarea documentelor în formă electronică, republicată;  16. avizează instrumentele de plată cu acces la distanţă, de tipul internet banking, home-banking, phone-banking sau mobile-banking;  17. reglementează funcţionarea registrului pentru numele de domenii „.ro“, prin decizie a preşedintelui ADR;  18. exercită calitatea de autoritate competentă pentru implementarea Regulamentului (UE) 2017/2.394 al Parlamentului European şi al Consiliului din 12 decembrie 2017 privind cooperarea dintre autorităţile naţionale însărcinate să asigure respectarea legislaţiei în materie de protecţie a consumatorului şi de abrogare a Regulamentului (CE) nr. 2006/2004, având următoarele competenţe:  (i) are acces la orice documente, orice date sau orice informaţii pentru aplicarea Regulamentului (UE) 2017/2.394, indiferent de forma sau formatul acestora şi indiferent de mediul pe care sunt stocate acestea sau de locul în care sunt stocate;  (ii) impune oricărei persoane fizice sau persoane juridice, publică sau privată, obligaţia de a pune la dispoziţie orice informaţii, date sau documente, indiferent de format sau formă şi indiferent de mediul pe care sunt stocate sau de locul în care sunt stocate acestea, în scopul de a stabili dacă a avut sau are loc o încălcare sancţionată prin Regulamentul (UE) 2017/2.394 şi pentru a stabili detaliile acestei încălcări, inclusiv în scopul urmăririi fluxurilor financiare şi de date, al stabilirii identităţii persoanelor implicate în fluxurile financiare şi de date şi al luării la cunoştinţă de informaţii privind conturile bancare şi al identificării proprietarilor de site-uri web;  (iii) efectuează inspecţiile la faţa locului necesare şi pătrunde în orice sediu, pe orice teren sau în orice mijloc de transport utilizat de comerciantul vizat de inspecţie pentru a-şi desfăşura activitatea comercială, economică, meşteşugărească sau liberală sau solicită altor autorităţi să facă acest lucru pentru a examina, a confisca, a lua sau a obţine copii ale informaţiilor, ale datelor sau ale documentelor, indiferent de mediul pe care sunt stocate; confiscă orice informaţii, date sau documente pe durata necesară şi în măsura necesară inspecţiei; cere oricărui reprezentant sau membru al personalului comerciantului vizat de inspecţie explicaţii privind fapte, informaţii sau documente legate de chestiunile care fac obiectul inspecţiei şi înregistrează răspunsurile acestuia;  (iv) achiziţionează bunuri sau servicii, dacă este necesar, sub o altă identitate, în scopul de a detecta încălcări sancţionate prin Regulamentul (UE) 2017/2.394 şi de a obţine mijloace de probă;  (v) realizează orice alte activităţi necesare îndeplinirii prevederilor Regulamentului (UE) 2017/2.394;  19. exercită controlul respectării prevederilor Ordonanței de urgență a Guvernului nr. 112/2018 privind accesibilitatea siteurilor web şi a aplicaţiilor mobile ale organismelor din sectorul public, aprobată prin Legea nr. 90/2019, a obligaţiilor impuse prin actele normative emise în aplicarea ordonanţei de urgenţă anterior menţionate, în limitele competenţelor legale de monitorizare sau de verificare.  20. exercită rolul de coordonare pentru punerea în aplicare în România a Regulamentului (UE) 2018/1.724 al Parlamentului European şi al Consiliului din 2 octombrie 2018 privind înfiinţarea unui portal digital unic (gateway) pentru a oferi acces la informaţii, la proceduri şi la servicii de asistenţă şi de soluţionare a problemelor şi de modificare a Regulamentului (UE) nr. 1.024/2012;  21. exercită rolul de coordonare pentru punerea în aplicare în România a Regulamentului (UE) 2017/1.128 al Parlamentului European şi al Consiliului din 14 iunie 2017 privind portabilitatea transfrontalieră a serviciilor de conţinut online în cadrul pieţei interne;  22. îndeplineşte atribuţiile de autoritate responsabilă pentru realizarea, operaţionalizarea şi administrarea Punctului de contact unic electronic, potrivit Ordonanței de urgență a Guvernului 49/2009 privind libertatea de stabilire a prestatorilor de servicii şi libertatea de a furniza servicii în România, aprobată cu modificări şi completări prin Legea nr. 68/2010, cu modificările ulterioare;  23. sprijină instituţiile şi structurile cu atribuţii de control din cadrul administraţiei publice centrale pentru acţiunile a căror tematică include şi domeniul tehnologiei informaţiei şi societăţii informaţionale, la solicitarea acestora;  24. elaborează norme, proceduri, instrucțiuni pentru serviciile societății informaționale, aprobate prin decizie a presedintelui ADR;  25. instituie, menține și publică lista auditorilor IT agreați, pentru auditarea serviciilor societății informaționale;  26. exercită calitatea de autoritate competentă pentru implementarea Regulamentului (UE) 2018/1807 al Parlamentului European și al Consiliului din 14 noiembrie privind un cadru pentru libera circulație a datelor fără caracter personal în Uniunea Europeană;  27. exercită calitatea de autoritate competentă la nivel national penru serviciile de intermediere de date.  **g) Programe şi proiecte**  1. avizează proiectele cu o componentă de tehnologia informaţiei, prin intermediul Comitetului tehnico-economic pentru Societatea informaţională;  2. realizează cercetări, studii, analize, sinteze, activităţi de proiectare în domeniul său de competenţă;  3. iniţiază, conduce, asigură finanţarea, monitorizează şi/sau implementează programe şi proiecte în domeniul transformării digitale, al societăţii informaţionale şi interoperabilităţii sistemelor informatice ale instituţiilor publice, în condiţiile legii;  4. implementează măsurile din Programul operaţional sectorial „Creşterea competitivităţii economice", Programul operaţional „Competitivitate" şi Programul operațional ”Creștere inteligentă, digitalizare și instrumente financiare”, în calitate de organism intermediar, prin delegare de atribuţii de către Autoritatea de management pentru Programul operaţional sectorial pentru creşterea competitivităţii economice, respectiv pentru Programul operaţional „Competitivitate" şi alte programe cu finanţare europeană;  41. îndeplinește, prin organismul intermediar, atribuțiile de agenție de implementare pentru componentele de investiții din PNRR;  42. implementează măsurile din programul Connecting Europe Facility Digital/Telecom (CEF Digital);  5. coordonează participarea României în cadrul Programului Europa Digitală al Comisiei Europene, sub toate aspectele, dar în mod prioritar în ceea ce priveşte componenta creării şi dezvoltării centrelor de inovare digitală în România;  6. stabileşte relaţii cu sectorul privat în vederea consultărilor pe domenii de interes comun şi derularea de proiecte de parteneriat public-privat;  7. stabileşte relaţii cu mediul academic şi cu societatea civilă în vederea consultărilor şi pentru derularea unor proiecte pe domenii de interes comun;  8. participă, la solicitarea altor autorităţi şi instituţii publice, la elaborarea şi realizarea de programe şi proiecte privind furnizarea de servicii publice electronice;  9. monitorizează şi acordă asistenţă instituţiilor publice în vederea realizării proiectelor de implementare a serviciilor publice electronice;  10. elaborează curriculum şi realizează programe şi proiecte de informare şi educare a cetăţenilor şi companiilor cu privire la beneficiile oferite de tehnologia informaţiei şi de serviciile publice electronice;  11. organizează cursuri de instruire şi poate asigura certificarea în domeniul său de competenţă, în conformitate cu legislația în vigoare;  12. implementează proiectul „Sistem de interoperabilitate tehnologică cu statele membre UE - SITUE“, cod SMIS 2014 + 120197;  13. implementează proiectul „Stabilirea cadrului de dezvoltare a instrumentelor de e-guvernare“ COD: SIPOCA 20;  14. implementează proiectul „Sistem Informatic Integrat pentru Emiterea Actelor de Stare Civilă SIIEASC“, cod SMIS 2014 + 120025;  15. implementează în calitate de partener proiectul „Sistem Naţional de Management privind Dizabilitatea“, Cod MySMIS2014 +: 127682;  16. implementează în calitate de partener proiectul „Sistem Informatic Naţional pentru Adopţie - SINA“, Cod MySMIS2014+: 131382;  17. implementează proiectul „Sistem integrat de management pentru o societate informaţională performantă (SIMSIP)-COD SIPOCA 391;  18. implementează și alte proiecte finanțate din fonduri nerambursabile, în domeniul său de competență.  **h) Sisteme informatice şi servicii electronice**  1. dezvoltă şi implementează sisteme şi aplicaţii informatice destinate transformării digitale a României, în concordanţă cu strategiile şi politicile în domeniu;  2. dezvoltă sisteme de autentificare informatică şi coordonează interconectarea sistemelor informatice publice;  3. furnizează servicii publice electronice care valorifică mecanisme tehnice de certificare a autenticităţii şi de asigurare a protecţiei datelor;  4. implementează, operează şi promovează adoptarea de tehnologii specifice şi modele de exploatare partajată a resurselor informatice, pentru susţinerea implementării şi furnizării serviciilor publice electronice, inclusiv pe baza platformelor de tip cloud;  5. implementează, operează şi promovează adoptarea de mecanisme de acces din domeniul tehnologiei informaţiei la serviciile publice electronice în regim de mobilitate şi neutralitate tehnologică, pentru maximizarea adresabilităţii acestora;  6. proiectează, implementează şi operează sisteme informatice necesare pentru facilitarea interacţiunii digitale şi asigurarea interoperabilităţii la nivelul administraţiei publice centrale;  7. dezvoltă şi operează următoarele sisteme informatice, aprobate prin decizie a preşedintelui ADR, asigurând din punct de vedere tehnic şi procedural funcţionarea:  (i) sistemului e-guvernare şi cadrului de interoperabilitate cu SEN din cadrul Sistemului electronic naţional - SEN;  (ii) sistemului „Sistemul Naţional Electronic de Plată Online a Taxelor şi Impozitelor“ - SNEP din cadrul Sistemului electronic naţional;  (iii) sistemului electronic de achiziţii publice din cadrul Sistemului electronic naţional;  (iv) sistemelor informatice pentru atribuirea electronică a autorizaţiilor de transport internaţional rutier de marfă şi pentru atribuirea electronică a traseelor naţionale din programele de transport prin serviciile regulate judeţene şi interjudeţene - portalul SAET;  (v) sistemului „Punctul de contact unic electronic“- PCUe;  (vi) platforma de Cloud Guvernamental;  (vii) platforma e-gov.ro;  (viii) platforma națională de interoperabilitate.  8. asigură securitatea sistemelor informatice operate, inclusiv în ceea ce priveşte protecţia datelor care se află în procesare sau stocare în cadrul acestor sisteme, în cooperare cu instituţiile cu atribuţii în domeniul securităţii cibernetice, în condiţiile legii;  9. realizează centrul de suport pentru sistemele informatice operate.  **i) Asistenţă tehnică**  1. sprijină instituţiile şi structurile cu atribuţii în domeniul achiziţiilor publice din cadrul administraţiei publice centrale pentru elaborarea de soluţii tehnice în cadrul proiectelor de tehnologia informaţiei, la solicitarea acestora, în limita resurselor disponibile;  2. acordă consultanţă de specialitate, inclusiv în procesul de analiză a fluxurilor operative, în vederea transformării digitale, pentru instituţii şi organizaţii naţionale, regionale şi internaţionale, la solicitarea acestora, în limita resurselor disponibile;  3. selectează şi publică, sub condiţia deţinerii tuturor drepturilor patrimoniale de autor de către o instituţie publică sau a disponibilităţii sub Licenţa publică a Uniunii Europene (EUPL) sau o altă licenţă compatibilă în temeiul art. 5 din Licenţa publică a Uniunii Europene, având ca licenţiator o entitate publică din cadrul Uniunii Europene, blocuri funcţionale de aplicaţie informatică, sub formă de cod sursă sau cod obiect, cu un potenţial ridicat de reutilizare în cadrul sistemelor informatice ale administraţiei publice în vederea eliminării finanţărilor multiple sau a suprapunerilor funcţionale, analizează periodic adecvarea acestora şi impune reutilizarea lor prin mecanismul avizelor prevăzute la art. 5 din H.G. nr. 941/2013 privind organizarea şi funcţionarea Comitetului Tehnico-Economic pentru Societatea Informaţională;  4. este depozitar al codului-sursă pentru aplicaţiile informatice dezvoltate, la cerere, pentru administraţia publică centrală, pentru care preia, pe bază de protocol, drepturile patrimoniale de autor şi pe care îl poate extinde, modifica, adapta şi reutiliza conform nevoilor instituţiilor administraţiei publice centrale;  5. dezvoltă aplicații și/sau sisteme informatice pentru terți solicitanți;  6. încheie, în domeniul său de activitate, contracte, convenții, protocoale de cooperare/colaborare, parteneriate, acorduri și alte asemenea documente, cu autorități publice, instituții și organizații, precum și cu persoane fizice și juridice de drept public sau privat, din țară sau din străinătate.  **j) Altele**  1. administrează şi gestionează patrimoniul său şi alte bunuri proprietate publică din domeniul său de activitate, în mod eficient, în condiţiile legii;  2. îndeplinește orice alte atribuţii din domeniul său de competenţă stabilite de ministrul Cercetării, Inovării și Digitalizării, în condiţiile legii;  3. poate prelua cu titlu gratuit orice soluție tehnică oferită de mediul privat, societatea civilă sau mediul academic, care vizează procesul de transformare digitală a ADR sau a oricărei instituții sau autorități publice.  **Având în vedere funcțiile, atribuțiile și responsabilitățile ADR, se impune asigurarea personalului necesar pentru derularea în mod corespunzător a activităților.**  **Față de cele mai sus menționate, considerăm imperios necesară reorganizarea instituțională, astfel încât să fie asigurate premisele unei utilizări eficiente şi eficace a resurselor, prin înființarea/reorganizarea/desființarea unor structuri, preluarea de atribuții de la alte structuri, toate în vederea eficientizării activității Autorității pentru Digitalizarea României.**  **Pentru ca această performanță să fie posibilă, este necesară continuarea procesului de întărire a capacității de administrative a autorității prin reorganizarea instituțională a structurilor Autorității pentru Digitalizarea României, după cum urmează:**  ***- majorarea numărului de posturi aferent Autorității pentru Digitalizarea României, respectiv de la 216 la 275 (exclusiv demnitarii și cabinetele acestora)***  - ***înființarea unui post de secretar general adjunct***, ***prin suplimentarea cu 1 post a numărului total de posture,*** având în vedere obiectivele Autorității pentru Digitalizarea României, în ceea ce privește asigurarea sprijinului conducerii ADR în implementarea proiectului de cloud guvernamental, precum şi a proiectelor de transformare digitală, inclusiv cu finanțare PNRR, respectiv responsabilitățile ce decurg din aplicarea cadrul legal național și european în procesul transformării digitale, asigurării cadrului national de interoperabilitate și a serviciilor societății informaționale și totodată pentru asigurarea derulării activităților curente aferente acestora în condiții optime;  - ***redimensionarea*** ***Direcției generale Organismul Intermediar pentru Promovarea Societății Informaționale (prin suplimentarea numărului de posturi aferente de la 64 posturi la 114 posturi),*** atât structural, cât și ca număr de posturi, în acord cu noile sarcini pentru asigurarea suportului necesar realizării atribuțiilor privind aplicarea PNRR, astfel:   * înființarea Direcției programare, evaluare și contractare * înființarea Direcției monitorizare și autorizare PNRR   Reiterăm faptul că înființarea celor două direcții în cadrul Direcției generale Organismul Intermediar pentru Promovarea Societății Informaționale se impune potrivit cadrului legal national, reprezentat de OUG nr. 155/2020, cu modificările și completările ulterioare și OUG nr. 124/2021 privind stabilirea cadrului instituţional şi financiar pentru gestionarea fondurilor europene alocate României prin Mecanismul de redresare şi rezilienţă, precum şi pentru modificarea şi completarea Ordonanţei de urgenţă a Guvernului nr. 155/2020 privind unele măsuri pentru elaborarea Planului naţional de redresare şi rezilienţă necesar României pentru accesarea de fonduri externe rambursabile, aprobată cu modificări și completări prin Legea nr. 178/2022.  ADR - OIPSI este parte a Acordului de implementare a atribuțiilor privind aplicarea Planului Național de Redresare și Reziliență (PNRR), pentru Componenta 7 – Transformare digital și îndeplinește calitatea de agenție de implementare a investițiilor pentru Componenta 9 – Suport pentru sectorul privat și CDI, din PNRR.  ADR – OIPSI este parte a Protocolului încheiat cu Ministerul Investițiilor, Proiectelor și Fondurilor Europene privind coordonarea, gestionarea și implementarea proiectelor finanțate prin programul Connecting Europe Facility Digital/Telecom (CEF Digital).  Precizăm că, potrivit sistemului de management și control din Planul național de redresare și reziliență aprobat, Direcția generală Organismul Intermediar pentru Promovarea Societății Informaționale trebuie să funcționeze ca agenție de implementare.   * ***reorganizarea, redenumirea și redimensionarea (prin suplimentarea de la 3 posturi la 8 posturi) a Compartimentului coordonare analiză, raportare*** din cadrul Direcției Transformare Digitalăîn ***Serviciul implementare proiecte,*** astfel: * reorganizarea Compartimentului coordonare analiză, raportare, în Serviciul implementare proiecte * înființarea unui număr de 5 posturi   Reorganizarea acestui compartiment se impune având în vedere rolul și atribuțiile Autorității pentru Digitalizarea României în ceea ce privește asigurarea implementării proiectului de cloud guvernamental, precum şi pentru sprijinul proiectelor de transformare digitală, inclusiv cu finanțare PNRR, care sunt necesare pentru digitalizarea serviciilor publice ale României.  ***- înființarea Compartimentului Corp control (cu 2 posturi), aflat în subordinea directă a președintelui ADR, prin suplimentarea cu 2 posturi a numărului total de posturi.***  A fost identificată nevoia înființării unei structuri care cu rol de verificare a activității departamentelor funcționale din cadrul autorității, care să pună la dispoziție președintelui analizele necesare pentru a crește capacitatea instituțională de identificare a disfuncționalităților șicare să permită îmbunătățirea standardelor de funcționare a autorității și identificarea exactă a tuturor problemelor care trebuie avute în vedere.  *-* ***redimensionarea Compartimentului informații clasificate (de la 1 post la 2 posturi), prin suplimentarea cu 1 post, a numărului de posturi existent,*** având în vedere necesitatea asigurării activității de gestionare și protecție a informațiilor clasificate, în toate componentele acesteia și aplicarea normelor legale privind protecţia informaţiilor clasificate, conform prevederilor HG nr. 585/2002 privind standardele naționale de protecție a informațiilor clasificate din România, cu modificările și completările ulterioare. De asemenea, întrucât ADR deține un volum considerabil de informaţii clasificate, se impune ca atribuţiile compartimentului să fie îndeplinite de 2 funcționari publici, care să acopere ambele problematici de specialitate, respectiv protecția informațiilor calsificate, cât și protecția informațiilor în format electronic, în acord cu prevederile art. 438 din OUG nr. 57/2019 privind Codul administrative, cu modificările și completările ulterioare.   * ***reorganizarea și redimensionarea Compartimentului GDPR (de la 1 post la 2 posturi) și trecerea acestuia, din cadrul Serviciului comunicare publică, în subordinea directă a președintelui ADR, având în vedere rolul și importanța majoră a acestei activități, prin mutarea definitivă a unui post din cadrul altui compartiment, cu încadrarea în numărul maxim de posturi.***   *Menționăm că personalului acestei structuri i se vor aplica prevederile art. 518 și ale art. 562 din OUG nr. 57/2019 privind Codul Administrativ, cu modificările și completările ulterioare.*  Persoanele carora **nu li** se modifică atribuțiile în proportie mai mare de 50% vor fi numite în conditiile art. 518 din OUG nr. 57/2019, cu modificările și completările ulterioare.  Persoanele cărora **li se** modifică atribuțiile în propoție mai mare de 50%, respectiv **li se** reduce postul deținut li se aplică prevederile art. 519 din OUG nr. 57/2019, cu modificările și completările ulterioare.  Se va respecta normativul de constituire a unei structuri și de încadrare a funcțiilor publice de conducere în procentul de maximum 12% din numărul total al posturilor aprobate.  Având în vedere schimbările preconizate în modificarea structurii organizatorice a Autorității pentru Digitalizarea României, se impune modificarea anexei la Hotărârea Guvernului nr. 89/2020, cu modificările și completările ulterioare, în sensul reorganizării instituționale, astfel încât să fie susținute obiectivele stabilite prin strategii și asumate prin acte normative.  Astfel, se are în vedere eficientizarea activității și redistribuirea de atribuții, în concordanță cu obiectivul de întărire a capacității instituționale a structurilor din administrația publică centrală, precum și cu principiile care stau la baza exercitării funcției publice, respectiv principiul subordonării ierarhice, performanței, eficienței și eficacității, imparțialității, obiectivității si responsabilității.  Totodată, se urmărește astfel asigurarea legăturii operative dintre președinte și conducătorii tuturor compartimentelor din autoritate, legătura cu Ministerul Cercetării, Inovării și Digitalizării, precum și celelalte autorități și organe ale administrației publice. | | | | | | |
|  | Nu au fost identificate. | | | | | | |
| **Secțiunea a 3-a: Impactul socio-economic al prezentului act normativ** | | | | | | | |
| 1. Impactul macroeconomic | Prezentul act normativ nu se referă la acest subiect. | | | | | | |
| 1.1 Impactul asupra mediului concurenţial si domeniul ajutoarelor de stat. | Prezentul act normativ nu se referă la acest subiect. | | | | | | |
| 2.Impactul asupra mediului de afaceri | Prezentul act normativ nu se referă la acest subiect. | | | | | | |
| 21. Impactul asupra sarcinilor administrative | Prezentul act normativ nu se referă la acest subiect. | | | | | | |
| 22.Impactul asupra întreprinderilor mici și mijlocii | Prezentul act normativ nu se referă la acest subiect. | | | | | | |
| 3. Impactul social | Prezentul act normativ nu se referă la acest subiect. | | | | | | |
| 4.Impactul asupra mediului | Prezentul act normativ nu se referă la acest subiect. | | | | | | |
| 5. Alte informaţii | Nu au fost identificate. | | | | | | |
| **Secțiunea a 4-a: Impactul financiar asupra bugetului general consolidat, atât pe termen scurt, pentru anul curent, cât şi pe termen lung (pe 5 ani)** | | | | | | | |
| - mii lei - | | | | | | | |
| **Indicatori** | | **Anul curent** | **Următorii 4 ani** | | | | **Media pe 5 ani** |
| **1** | | **2** | **3** | **4** | **5** | **6** | **7** |
|  | | **2022** | **2023** | **2024** | **2025** | **2026** |  |
| **1. Modificări ale veniturilor bugetare,**  **plus/minus, din care:** | | - | - | - | - | - | - |
| **2.Modificări ale cheltuielilor bugetare, plus/minus, din care:** | | - | - | - | - | - | - |
| **3.Impact financiar, plus/minus, din care:** | | - | - | - | - | - | - |
| **4.Propuneri pentru acoperirea creşterii**  **cheltuielilor bugetare** | | - | - | - | - | - | - |
| **5.Propuneri pentru a compensa reducerea**  **veniturilor bugetare.** | | - | - | - | - | - | - |
| **6.Calcule detaliate privind fundamentarea**  **modificărilor veniturilor și/sau cheltuielilor bugetare** | | - | - | - | - | - | - |
| **7.Alte informaţii** | |  | | | | | |
| **Secțiunea a 5-a: Efectele prezentului act normativ asupra legislației în vigoare** | | | | | | | |
| 1.Măsuri normative necesare pentru aplicarea prevederilor proiectului de act normativ.   1. acte normative în vigoare ce vor fi modificate sau abrogate, ca urmare a intrării în vigoare a proiectului de act normativ;   b) acte normative ce urmează a fi elaborate în vederea implementării noilor dispoziţii. | | | Prezentul act normativ nu se referă la acest subiect. | | | | |
| 11 Compatibilitatea proiectului de act normativ cu legislația în domeniul achizițiilor publice | | | Prezentul act normativ nu se referă la acest subiect. | | | | |
| 2.Conformitatea proiectului de act normativ cu legislaţia comunitară în cazul proiectelor ce transpun prevederi comunitare. | | | Prezentul act normativ nu se referă la acest subiect . | | | | |
| 3.Măsuri normative necesare aplicării directe a actelor normative comunitare. | | | Prezentul act normativ nu se referă la acest subiect. | | | | |
| 4.Hotărâri ale Curţii de Justiţie a Uniunii Europene | | | Prezentul act normativ nu se referă la acest subiect. | | | | |
| 5.Alte acte normative şi/sau documente internaţionale din care decurg angajamente, făcându-se referire la un anume acord, o anume rezoluţie sau recomandare internaţională ori la alt document al unei organizaţii internaţionale. | | | Prezentul act normativ nu se referă la acest subiect. | | | | |
| 6. Alte informaţii | | | Nu au fost identificate. | | | | |
| **Secțiunea a 6-a: Consultările efectuate în vederea elaborării prezentului act normativ** | | | | | | | |
| 1.Informaţii privind procesul de consultare cu organizaţii neguvernamentale, institute de cercetare şi alte organisme implicate | | | Prezentul act normativ nu se referă la acest subiect | | | | |
| 2.Fundamentarea alegerii organizaţiilor cu care a avut loc consultarea, precum şi a modului în care activitatea acestor organizaţii este legată de obiectul proiectului de act normativ | | | Prezentul act normativ nu se referă la acest subiect. | | | | |
| 3.Consultările organizate cu autorităţile administraţiei publice locale, în situaţia în care proiectul de act normativ are ca obiect activităţi ale acestor autorităţi, în condiţiile Hotărârii Guvernului nr. 521/2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative | | | Prezentul act normativ nu se referă la acest subiect. | | | | |
| 4.Consultările desfăşurate în cadrul consiliilor interministeriale, în conformitate cu prevederile Hotărârii Guvernului nr. 750/2005 privind constituirea consiliilor interministeriale permanente | | | Prezentul act normativ nu se referă la acest subiect. | | | | |
| 5.Informaţii privind avizarea de către  a)Consiliul Legislativ  b)Consiliul Suprem de Apărare a Ţării  c)Consiliul Economic şi Social  d)Consiliul Concurenţei  e)Curtea de Conturi | | | Prezentul proiect de act normativ se va comunica la Consiliul Legislativ. | | | | |
| 6. Alte informaţii | | | Nu au fost identificate | | | | |
| **Secţiunea a 7-a: Activităţi de informare publică privind elaborarea şi implementarea prezentului act normativ** | | | | | | | |
| 1.Informarea societăţii civile cu privire la necesitatea elaborării proiectului de act normativ | | | Proiectul de act normativ a fost afișat pe site-ul Autorității pentru Digitalizarea României în data de 05.07.2022, la elaborarea acestuia fiind îndeplinită procedura stabilită prin Legea nr. 52/2003 privind transparența decizională în administrația publică, republicată, cu modificările și completările ulterioare. | | | | |
| 2.Informarea societăţii civile cu privire la eventualul impact asupra mediului în urma implementării proiectului de act normativ, precum şi efectele asupra sănătăţii şi securităţii cetăţenilor sau diversităţii biologice | | | Prezentul act normativ nu se referă la acest subiect. | | | | |
| 3. Alte informaţii | | | Nu au fost identificate. | | | | |
| **Secțiunea a 8-a: Măsuri de implementare** | | | | | | | |
| 1. Măsurile de punere în aplicare a proiectului de act normativ de către autorităţile administraţiei publice centrale  şi/sau locale – înfiinţarea unor noi organisme sau extinderea competenţelor instituţiilor existente | | | Actul normativ nu se referă la acest subiect. | | | | |
| 2. Alte informaţii | | | Nu au fost identificate. | | | | |

Faţă de cele prezentate, a fost elaborat prezentul proiect de **Hotărâre a Guvernului pentru modificarea și completarea Hotărârii Guvernului nr. 89/2020 privind organizarea şi funcționarea Autorității pentru Digitalizarea României**, care, în forma prezentată, a fost avizat de ministerele interesate şi pe care îl supunem adoptării.

|  |  |
| --- | --- |
| **MINISTRUL CERCETĂRII,**  **INOVĂRII ȘI DIGITALIZĂRII**  **Sebastian-Ioan BURDUJA** | **PREȘEDINTELE AUTORITĂȚII PENTRU DIGITALIZAREA ROMÂNIEI**  **Dragoș-Cristian VLAD** |

**Avizăm favorabil:**

|  |  |
| --- | --- |
| **PREȘEDINTELE**  **AGENȚIEI NAȚIONALE A FUNCȚIONARILOR PUBLICI**  **Vasile - Felix COZMA** | **MINISTRUL MUNCII ȘI SOLIDARITĂȚII SOCIALE**  **Marius – Constantin BUDĂI** |
| **MINISTRUL FINANȚELOR**  **Adrian CÂCIU** | **MINISTRUL JUSTIŢIEI**  **Marian -Cătălin PREDOIU** |