**GUVERNUL ROMÂNIEI**



**HOTĂRÂRE**

pentru modificarea şi completarea Hotărârii Guvernului nr. 89/2020 privind organizarea şi funcţionarea Autorității pentru Digitalizarea României

Având în vedere prevederile art. 7 și art. 8 alin. (2) și (3) din Ordonanța de urgență a Guvernului nr. 212/2020 privind stabilirea unor măsuri la nivelul administraţiei publice centrale şi pentru modificarea şi completarea unor acte normative, aprobată cu modificări prin Legea nr. 109/202, precum și prevederile Ordonanței de urgență a Guvernului nr. 124/2021 privind stabilirea cadrului instituţional şi financiar pentru gestionarea fondurilor europene alocate României prin Mecanismul de redresare şi rezilienţă, precum şi pentru modificarea şi completarea Ordonanţei de urgenţă a Guvernului nr. 155/2020 privind unele măsuri pentru elaborarea Planului naţional de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă, aprobată cu modificări și completări prin Legea nr. 178/2022;

În temeiul art. 108 din Constituția României, republicată,

Guvernul României adoptă prezenta hotărâre.

Art. I. - Hotărârea Guvernului nr. 89/2020 privind organizarea şi funcţionarea Autorității pentru Digitalizarea României, publicată în Monitorul Oficial al României, Partea I, nr. 113 din 13 februarie 2020, cu modificările și completările ulterioare, se modifică şi se completează după cum urmează:

1. La articolul 1, alineatul (1) se modifică și va avea următorul cuprins:

,,(1) Autoritatea pentru Digitalizarea României, denumită în continuare ADR, se organizează şi funcţionează ca organ de specialitate al administrației publice centrale, instituție publică cu personalitate juridică în subordinea Ministerului Cercetării, Inovării și Digitalizării, având rolul de a realiza strategiile şi politicile publice în domeniul transformării digitale şi societăţii informaţionale şi de a coordona implementarea acestora, precum și rolul de a asigura monitorizarea și controlul asupra respectării reglementărilor interne și internaționale în domeniul transformării digitale şi societăţii informaţionale.”

**2.** **La articolul 2, literele d) și j) se modifică și vor avea următorul cuprins:**

,,d) de reprezentare, prin care asigură, în numele Ministerului Cercetării, Inovării și Digitalizării, în conformitate cu mandatul acordat de ministrul Cercetării, Inovării și Digitalizării, reprezentarea în organismele şi organizaţiile naţionale, regionale, europene şi internaţionale, ca organ de specialitate al administrației publice centrale, pentru domeniul său de activitate, în conformitate cu cadrul normativ în vigoare;

...........................................................................................................................................

j) de organism intermediar, prin care se asigură implementarea măsurilor din Programul operaţional sectorial pentru „Creşterea competitivităţii economice”, Programul operaţional „Competitivitate" în condiţiile acordului de delegare încheiat cu autoritatea de management conform art. 15 din Hotărârea Guvernului nr. 398/2015 pentru stabilirea cadrului instituţional de coordonare şi gestionare a fondurilor europene structurale şi de investiţii şi pentru asigurarea continuităţii cadrului instituţional de coordonare şi gestionare a instrumentelor structurale 2007-2013, cu modificările şi completările ulterioare, precum și din Programul operațional ”Creștere inteligentă, digitalizare și instrumente financiare”, inclusiv cu privire la alte programe cu finanţare europeană.”

**3.** **La articolul 2, după litera j) se introduc trei noi litere, lit. k), lit. l) și lit. m) cu următorul cuprins:**

”k) de agenție de implementare și îndeplinește atribuțiile aferente acesteia, pentru componentele de investiții din PNRR:

• Componenta 7 – Transformare digitală;

• Componenta 9 – Suport pentru sectorul privat și CDI.”

l) de coordonare, gestionare și implementarea proiectelor finanțate prin programul Connecting Europe Facility Digital/Telecom (CEF Digital);

m) de monitorizare, control și evaluare a realizării politicilor în domeniul interoperabilității.”

**4. La articolul 5 litera a), punctele 3, 5, 7 și 8 se modifică și vor avea următorul cuprins:**

„3. elaborează, în colaborare cu instituțiile cu atribuții în domeniu, planul național pentru dezvoltarea competențelor digitale ale cetăţenilor României şi asigură implementarea acestuia, în colaborare cu alte autorităţi competente, cu sectorul privat şi cu societatea civilă, în condiţiile legii;

...........................................................................................................................................

5. asistă și coordonează autoritățile publice în elaborarea și implementarea strategiilor naționale sectoriale pentru transformarea digitală a României, cu excepția strategiilor naționale care privesc:

...........................................................................................................................................

7. elaborează politici privind înfiinţarea şi dezvoltarea de centre de inovare şi incubatoare de afaceri, centre de transfer tehnologic, precum și finanțarea centrelor de inovare digitală (Digital Innovation Hubs - DIH) şi alte asemenea entități, în domeniul său de competenţă;

8. elaborează politici în vederea asigurării administrării, gestionării şi utilizării eficiente a numelor de domenii şi adreselor de internet în România.”

**5.** **La articolul 5 litera b) punctul 2, subpunctul (i) se modifică și va avea următorul cuprins:**

,, (i) raportul digitalizării se întocmeşte anual;”

**6. La articolul 5 litera b) punctul 2, subpunctele (ii), (iii) și (iv) se abrogă.**

**7. La articolul 5 litera d), punctele 2 și 3 se modifică și vor avea următorul cuprins:**

,,2. participă la întâlniri şi evenimente organizate, la nivel intern şi internaţional, şi reprezintă România, în conformitate cu mandatul acordat de ministrul Cercetării, Inovării și Digitalizării, în organisme internaţionale de cooperare, în domeniul său de competenţă, în condiţiile legii;

3. colaborează, în conformitate cu mandatul acordat de ministrul Cercetării, Inovării și Digitalizării cu instituţii şi organizaţii din alte state şi cu instituţii şi organizaţii regionale sau internaţionale, în domeniul său de competenţă şi încheie documente de cooperare internaţională care nu sunt guvernate de dreptul internaţional cu autorităţi având competenţe echivalente;”

**8. La articolul 5 litera d), după punctul 4 se introduce un punct nou, punctul 5, cu următorul cuprins:**

,,5. organizează târguri, expoziții, conferințe, simpozioane și alte asemenea manifestări, în vederea promovării obiectivelor din domeniul său de competență, finanțate din bugetul instituției.”

**9. La articolul 5 litera e), punctul 1 se modifică și va avea următorul cuprins:**

,,1. pe bază de mandat, acordat de ministrul Cercetării, Inovării și Digitalizării, asigură participarea, elaborează şi fundamentează poziţiile României în procesul de negociere şi adoptare a iniţiativelor la nivel european, în domeniul său de competenţă, potrivit cadrului normativ privind organizarea şi funcţionarea Sistemului naţional de gestionare a afacerilor europene în vederea participării României la procesul decizional al instituţiilor Uniunii Europene, cu modificările şi completările ulterioare;”

**10. La articolul 5 litera f), punctele 1 și 3 se modifică și vor avea următorul cuprins:**

,,1. elaborează proiecte de acte normative în domeniul său de competenţă, prin Ministerul Cercetării, Inovării și Digitalizării;

.........................................................................................................................................

3. stabileşte standardele şi reglementările tehnice în domeniul guvernării electronice, societăţii informaţionale şi interoperabilităţii, prin decizie a preşedintelui ADR, care devin obligatorii la nivelul întregii administraţii publice odată cu publicarea acestora în Monitorul Oficial al României, Partea I;”

**11. La articolul 5 litera f), după punctul 6 se introduce un punct nou, pct. 61, cu următorul cuprins:**

,,61. aprobă prin decizie a președintelui ADR serviciile societăţii informaţionale.”

**12. La articolul 5 litera f), punctul și 7 se modifică și vor avea următorul cuprins:**

”7. avizează, acreditează sau autorizează, după caz, serviciile societăţii informaţionale, inclusiv centrele de date, platformele online de transport alternativ, platformele de schimb de monede virtuale, în conformitate cu legislaţia în vigoare;”

**13. La articolul 5 litera f), după punctul 23 se introduc patru puncte noi, pct. 24, 25, 26 și 27, cu următorul cuprins:**

,,24. elaborează norme, proceduri, instrucțiuni pentru serviciile societății informaționale, aprobate prin decizie a președintelui ADR;

25. instituie, menține și publică lista auditorilor IT agreați, pentru auditarea serviciilor societății informaționale;

26. exercită calitatea de autoritate competentă pentru implementarea Regulamentului (UE) 2018/1807 al Parlamentului European și al Consiliului din 14 noiembrie privind un cadru pentru libera circulație a datelor fără caracter personal în Uniunea Europeană;

27. exercită calitatea de autoritate competentă la nivel național pentru serviciile de intermediere de date.”

**14. La articolul 5 litera g), punctul 4 se modifică și va avea următorul cuprins:**

,,4. implementează măsurile din Programul operaţional sectorial „Creşterea competitivităţii economice", Programul operaţional „Competitivitate" şi Programul operațional ”Creștere inteligentă, digitalizare și instrumente financiare”, în calitate de organism intermediar, prin delegare de atribuţii de către Autoritatea de management pentru Programul operaţional sectorial pentru creşterea competitivităţii economice și alte programe cu finanţare europeană;”

**15. La articolul 5 litera g), după punctul 4 se introduc două noi puncte, pct. 41 și pct. 42 cu următorul cuprins:**

,,41. îndeplinește, prin organismul intermediar, atribuțiile de agenție de implementare pentru componentele de investiții din PNRR;

42. implementează măsurile din programul Connecting Europe Facility Digital/Telecom (CEF Digital);”

**16. La articolul 5 litera g), punctul 11 se modifică și va avea următorul cuprins:**

”11. organizează cursuri de instruire şi poate asigura certificarea în domeniul său de competenţă, în conformitate cu legislația în vigoare.”

**17.** **La articolul 5 litera g), după punctul 17 se introduce un nou punct, pct. 18, cu următorul cuprins:**

,,18. implementează și alte proiecte finanțate din fonduri nerambursabile, în domeniul său de competență.”

**18. La articolul 5 litera h), punctul 7 se modifică și va avea următorul cuprins:**

,,7. dezvoltă şi operează următoarele sisteme informatice, aprobate prin decizie a preşedintelui ADR, asigurând din punct de vedere tehnic şi procedural funcţionarea:”

**19. La articolul 5 litera h) punctul 7, subpunctul (vi) se modifică și va avea următorul cuprins:**

,, (vi) platforma de Cloud Guvernamental.”

**20. La articolul 5 litera h) punctul 7, subpunctul (vii) se modifică și se introduc un nou subpunct, (viii), cu următorul cuprins:**

,, (vii) platforma e-gov.ro;

(viii) platforma națională de interoperabilitate.”

**21. La articolul 5 litera i), după punctul 4 se introduc două noi puncte, pct. 5 și pct. 6, cu următorul cuprins:**

,,5. dezvoltă aplicații și/sau sisteme informatice pentru terți solicitanți;

6. încheie, în domeniul său de activitate, contracte, convenții, protocoale de cooperare/colaborare, parteneriate, acorduri și alte asemenea documente, cu autorități publice, instituții și organizații, precum și cu persoane fizice și juridice de drept public sau privat, din țară sau din străinătate.”

**22. La articolul 5 litera j), punctul 2 se modifică și va avea următorul cuprins:**

,,2. îndeplinește orice alte atribuţii din domeniul său de competenţă stabilite de ministrul Cercetării, Inovării și Digitalizării, în condiţiile legii.”

**23. La articolul 5 litera j), după punctul 2 se introduce un nou punct, pct. 3, cu următorul cuprins:**

,,3. poate prelua cu titlu gratuit orice soluție tehnică oferită de mediul privat, societatea civilă sau mediul academic, care vizează procesul de transformare digitală a ADR sau a oricărei instituții sau autorități publice.”

**24. Articolul 6 se modifică și va avea următorul cuprins:**

,,Art.6. - (1) Personalul cu atribuţii de monitorizare și control din cadrul ADR, se stabilește prin decizie a preşedintelui ADR, din rândul funcționarilor publici.

(2) În exercitarea atribuțiilor prevăzute la alin. (1), personalul împuternicit din cadrul ADR sau din structurile teritoriale ale acesteia are dreptul să solicite documente, iar operatorii economici şi unităţile din sectorul public şi privat au obligaţia să prezinte documente şi să răspundă solicitărilor necesare verificării modului în care se aplică legislaţia din domeniul său de competenţă, cu excepția instituțiilor din domeniul apărării, ordinii publice și securității naționale și a spațiilor tehnice în care se află echipamente aparținând instituțiilor din domeniul apărării, ordinii publice și securității naționale, cu respectarea cadrului legal aplicabil obiectivelor în care accesul se realizează în condiții speciale.

(3) Constată contravențiile și aplică sancțiunile corespunzătoare, potrivit competențelor prevăzute de lege, cu respectarea dispozițiilor Ordonanței Guvernului nr. 2/2001 privind regimul juridic al contravențiilor.

(4) Reglementările privind modul de efectuare al monitorizării și controlului asupra activităților din domeniul transformării digitale şi societăţii informaţionale se stabilesc prin decizie a președintelui ADR.”

**25. Articolul 7 se modifică și va avea următorul cuprins:**

,,Art. 7. - În scopul interconectării autorităților publice ale statului prin utilizarea infrastructurii de comunicaţii electronice, precum și pentru operaționalizarea cloud-ului guvernamental, ADR colaborează cu Serviciul de Telecomunicații Speciale și Serviciul Român de Informații.”

**26. Articolul 9 se modifică și va avea următorul cuprins:**

”(1) Pentru buna funcţionare a structurilor şi activităţilor cu caracter funcţional, ADR are un secretar general și un secretar general adjunct.

(2) Secretarul general și secretarul general adjunct al ADR sunt înalți funcţionari publici numiți și eliberați de prim-ministru, în condiţiile legii şi asigură stabilitatea funcţionării autorităţii, continuitatea conducerii şi realizarea legăturilor funcţionale dintre structurile ADR.

(3) Secretarul general îndeplinește atribuțiile prevăzute de Ordonanța de urgență a Guvernului nr. 57/2019 privind Codul administrativ, cu modificările și completările ulterioare. Secretarul general poate îndeplini și alte atribuții prevăzute de regulamentul de organizare și funcționare al ADR ori stabilite de președinte prin decizie.

(4) Secretarul general adjunct îndeplinește atribuțiile stabilite prin decizie a președintelui.”

**27. După articolul 9 se introduce un nou articol, Articolul 9^1, cu următorul cuprins:**

”Pe lângă președinte funcționează, ca organ consultativ, Colegiul autorității. Componența și regulamentul de organizare și funcționare al colegiului autorității se aprobă prin decizie a președintelui.”

**28. Articolul 10 se modifică și va avea următorul cuprins:**

”Art.10. – (1) În structura ADR funcţionează, la nivel de direcţie generală, Organismul intermediar pentru promovarea societăţii informaţionale (OIPSI), în vederea îndeplinirii atribuţiilor de organism intermediar pentru Programul operaţional sectorial „Creşterea competitivităţii economice", Programul operaţional „Competitivitate", Programul operațional ”Creștere inteligentă, digitalizare și instrumente financiare” şi alte programe cu finanţare europeană.

(2) Direcția generală OIPSI are rolul de agenție de implementare și îndeplinește atribuțiile aferente acesteia, pentru componentele de investiții din PNRR:

• Componenta 7 – Transformare digitală;

• Componenta 9 – Suport pentru sectorul privat și CDI.”

(3) Direcția generală OIPSI coordonează, gestionează și implementează proiecte finanțate prin programul Connecting Europe Facility Digital/Telecom (CEF Digital)”.

**29. Articolul 11 se modifică și va avea următorul cuprins:**

”(1) În cadrul ADR se organizează şi funcţionează, în condiţiile legii, unităţi de implementare a proiectului denumite în continuare UIP, în vederea implementării proiectelor finanţate prin împrumuturi externe rambursabile sau fonduri nerambursabile.

(2) În condiţiile legii, la nivelul ADR se pot înfiinţa unităţi de management de proiect, denumite în continuare UMP, în vederea asigurării unui cadru unitar pentru managementul proiectelor finanţate prin împrumuturi externe, contractate sau garantate de stat, rambursabile ori nerambursabile.

(3) Structura organizatorică, numărul de posturi şi regulamentul de organizare și funcţionare ale unităţilor prevăzute la alin. (1) și alin. (2) se stabilesc prin decizie a preşedintelui ADR.

(4) Președintele ADR numește, în condițiile legii, personalul unităților prevăzute la alin. (1) și alin. (2).”

**30. Articolul 12 se abrogă.**

**31. După articolul 12 se introduce un nou articol, Articolul 121 cu următorul cuprins:**

”(1) În cadrul ADR se organizează şi funcţionează, în condiţiile legii, Unitatea pentru implementarea programelor de transformare digitală, denumită în continuare UIPTD, ca structură încadrată cu specialiști în afara organigramei, pe perioada derulării PNRR al României.

(2) UIPTD desfăşoară activităţi pentru autorităţi, instituţii publice şi asimilatele acestora, atât pentru implementarea proiectului de cloud guvernamental, cât şi pentru sprijinul proiectelor de transformare digitală care sunt necesare pentru digitalizarea serviciilor publice ale României, conform prevederilor legale în vigoare.”

**32. Articolul 13 se modifică și se completează și va avea următorul cuprins:**

”Art.13. - (1) Numărul maxim de posturi este 275, exclusiv demnitarii şi posturile aferente cabinetelor demnitarilor.

(2) Structura organizatorică a ADR este prevăzută în anexa care face parte integrantă din prezenta hotărâre. În cadrul structurii organizatorice pot fi înființate, prin decizie a președintelui ADR, direcții în cadrul direcției generale, servicii, birouri sau compartimente, cu respectarea prevederilor Ordonanței de urgență a Guvernului nr. 57/2019, cu modificările și completările ulterioare, fără a fi modificată anexa.

(3) Numărul posturilor pe fiecare structură, numărul posturilor de conducere și numărul posturilor de execuție se aprobă prin decizie a președintelui ADR, în condițiile legii.

(4) Prin decizie a președintelui ADR pot fi înființate grupuri sau colective temporare de lucru ori echipe de proiect pentru realizarea unor activități în domeniile de competență ale ADR.

(5) Personalul ADR este compus din demnitari, funcționari publici și personal contractual.

(6) Statul de funcții se aprobă prin decizie a președintelui ADR.

(7) Organizarea şi atribuţiile compartimentelor din cadrul ADR se stabilesc prin regulamentul de organizare şi funcţionare şi se aprobă de către preşedintele ADR, în termen de maximum 30 zile de la intrarea în vigoare a prezentei hotărâri.

(8) Atribuțiile, sarcinile și răspunderile individuale ale personalului se stabilesc prin fișa postului, pe baza regulamentului de organizare și funcționare, prevăzut la alin. (7).

(9) Personalul din cadrul ADR se numește în funcție, în condițiile legii, prin decizie a președintelui ADR, cu excepția celor numiți de prim-ministru.”

**33**. **Articolul 15 se modifică și va avea următorul cuprins:**

”Art.15. - (1) ADR este finanţată din venituri proprii și subvenții acordate de la bugetul de stat prin bugetul Ministerului Cercetării, Inovării și Digitalizării.

(2) Veniturile proprii sunt realizate din prestaţiile de servicii specifice, tarife aferente serviciilor prestate, taxe de participare la cursuri de instruire, valorificarea proprietății intelectuale generate de activitățile proprii, desfăşurarea altor activităţi privind valorificarea unor produse din activităţile proprii şi conexe, închirierea acestor produse, donații, legate, sponsorizări, prestaţii editoriale, alte prestări de servicii, exploatări ale unor bunuri pe care le au în administrare.

(3) ADR poate realiza venituri proprii și din activități de prestare de servicii, la solicitarea instituțiilor publice centrale și locale, regii autonome, societăți comerciale/companii naţionale/societăți naţionale la care statul sau o autoritate a administraţiei publice locale este acţionar. Aceste activități sunt realizate în mod direct și/sau indirect și constau în dezvoltarea unor sisteme și aplicații informatice, urmând ca veniturile obținute să acopere orice costuri cu resursele proprii utilizate, precum și orice costuri suportate de ADR ca urmare a unor activități de intermediere/subcontractare de servicii, în vederea livrării serviciului/produsului final.

(4) Taxele, tarifele, veniturile din închirieri de produse proprii și exploatări de bunuri se stabilesc și se aprobă prin decizie a președintelui ADR, cu publicarea acesteia în Monitorul Oficial al României, Partea I.

(5) ADR poate realiza şi poate dispune de venituri şi de cheltuieli în valută, în condiţiile prevăzute de actele normative în vigoare.

(6) ADR efectuează operațiuni de încasări și plăți prin conturi deschise la unitatea trezoreriei statului în a cărei rază este înregistrată fiscal și operațiuni de încasări și plăți în valută prin conturi deschise la instituții de credit din România, în conformitate cu prevederile legale.

(7) Bugetul de venituri și cheltuieli al ADR se aprobă de către Ministerul Cercetării, Inovării și Digitalizării.

(8) Excedentele rezultate din execuția bugetului de venituri și cheltuieli se regularizează la sfârșitul anului cu bugetul din care sunt finanțate, în limita sumelor primite de la acesta, în condițiile legii.”

**34. Articolul 16 se abrogă.**

**35.** **La Articolul 17 alineatele (3), (4), (5), (6) și (7) se modifică și vor avea următorul cuprins:**

,,(3) CNTD contribuie la creșterea gradului de transparență a deciziilor ADR în procesul de elaborare a documentelor strategice, cu efecte asupra procesului de transformare digitală a economiei și societății românești.

(4) Organizarea și funcționarea CNTD se stabilesc prin Regulamentul de organizare și funcționare al acestuia, aprobat prin decizie a președintelui ADR.

(5) Secretariatul CNTD este asigurat de către ADR, conform atribuțiilor din Regulamentul de Organizare și Funcționare al CNTD.

(6) Statutul de membru al CNTD se aprobă prin decizie a preşedintelui ADR, pe baza unei solicitări fundamentate primite din partea sectorului public, mediului academic, sectorului privat și societății civile. Lista membrilor CNTD se publică pe site-ul ADR, într-o secțiune dedicată.

(7) Deciziile CNTD au caracter consultativ și rol de recomandare, nefiind obligatorii pentru ADR.”

**36. La Articolul 17 alineatele (8) – (15) se abrogă.**

**Art. II.** (1) Aplicarea procedurilor legale funcționarilor publici, prevăzute de art. 408 din Ordonanța de urgență a Guvernului nr. 57/2019, cu modificările și completările ulterioare, cu privire la măsurile de reorganizare din cadrul structurii organizatorice a Autorității pentru Digitalizarea României se realizează în termen de minimum 30 de zile de la data intrării în vigoare a prezentei hotărâri.

(2) Respectarea regimului juridic aplicabil personalului contractual, se realizează în conformitate cu dispozițiile legislației muncii și ale TITLULUI III – Personalul contractual din autoritățile și instituțiile publice din Ordonanța de Urgență a Guvernului nr. 57/2019, cu modificările și completările ulterioare cu privire la măsurile de reorganizare din cadrul structurii organizatorice a Autorității pentru Digitalizarea României.

**Art. III.** Anexa prevăzută la art. 13 alin. (2) se înlocuiește cu anexa la prezenta hotărâre.

**Art. IV**. Anexa face parte integrantă din prezenta hotarâre.

**PRIM-MINISTRU**

**Nicolae-Ionel CIUCĂ**